Γνωμοδότηση της Οικονομικής και Κοινωνικής Επιτροπής για την "Πρόταση κανονισμού (ΕΚ) του Συμβουλίου περί τροποποίησης του κανονισμού (ΕΟΚ) αριθ. 3922/91 του Συμβουλίου της 16ης Δεκεμβρίου 1991 για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας"(1)

(1999/C 000/03)

Στις 10 Μαρτίου 1999 και σύμφωνα με τις διατάξεις του άρθρου 84 της συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα μεταφορών, ενέργειας, υποδομών, κοινωνίας των πληροφοριών στο οποίο ανατέθηκε η προετοιμασία των σχετικών εργασιών επεξεργάστηκε τη γνωμοδότησή του στις 13 Απριλίου 1999 με βάση την εισηγητική έκθεση του κ. Decaillon.

Κατά την 363η σύνοδο ολομέλειάς της, της 28ης και 29ης Απριλίου 1999 (συνεδρίαση της 28ης Απριλίου 1999), η Οικονομική και Κοινωνική Επιτροπή υιοθέτησε με 76 ψήφους υπέρ, 1 ψήφο κατά και 1 αποχή την ακόλουθη γνωμοδότηση.

1. Εισαγωγή

1.1. Με τον κανονισμό (ΕΟΚ) αριθ. 3922/91 του Συμβουλίου(2) προβλέπεται η μεταφορά στην κοινοτική νομοθεσία των τεχνικών κανόνων και των διοικητικών διαδικασιών (JAR) που έχει επεξεργαστεί ο JAA (Σύνδεσμος Αρχών Πολιτικής Αεροπορίας). Πρόταση τροποποίησης του 1996(3) με στόχο την ενσωμάτωση σε αυτόν τον κανονισμό των νέων JAR για τα ελαφρά αεροσκάφη και τα ελικόπτερα, εκκρεμεί από ορισμένα κράτη μέλη που επιθυμούν κατ' αρχήν την εισαγωγή κοινής διαδικασίας έγκρισης μέσω του διοικητικού κανονισμού των JAA (JAR 21) με τη διευκρίνιση του τρόπου εφαρμογής αυτών των νέων κανόνων.Παρόλα αυτά, το 1996 η Επιτροπή επέφερε σχετική τροποποίηση που κατέστη αναγκαία λόγω της επιστημονικής και τεχνικής προόδου(4) και προγραμματίζει μία άλλη για το 1999.

2. Κύρια σημεία του εγγράφου της Επιτροπής

2.1. Όσον αφορά τον JAR 145: "Εγκεκριμένοι οργανισμοί συντήρησης" δεν έγινε καμιά τεχνική προσαρμογή λόγω ασυμβατότητας των τελευταίων τροποποιήσεων που υιοθετήθηκαν από τους JAA σχετικά με την αναγνώριση εκ μέρους των κρατών μελών των εγκρίσεων που έχουν χορηγηθεί από οργανισμούς τρίτων χωρών με τις σχετικές κοινοτικές υποχρεώσεις.

2.2. Πράγματι, δεδομένων των εξωτερικών αρμοδιοτήτων της Ευρωπαϊκής Κοινότητας όπως επιβεβαιώθηκαν από τη νομολογία του Δικαστηρίου, η Κοινότητα θα πρέπει να διαπραγματευθεί τη σύναψη και την εφαρμογή των κατάλληλων διμερών συμφωνιών. Τούτο όμως δεν είναι δυνατό στο άμεσο μέλλον. Κατά συνέπειαπροτείνεται (νέο άρθρο 7) να είναι δυνατόν να εξουσιοδοτηθούν τα κράτη μέλη να αναγνωρίσουν τις εγκρίσεις που χορηγούνται σε αλλοδαπά προϊόντα, οργανώσεις και προσωπικό. Οι πρακτικές της μορφής αυτής θα μπορούσαν να επιτρέπονται και να υπόκεινται σε κοινοτικό έλεγχο.

2.3. Για να εξασφαλισθεί η εποπτεία, οι εν λόγω διμερείς συμφωνίες πρέπει να γνωστοποιούνται στην Επιτροπή και τα κράτη μέλη, για να καθίσταται δυνατή η εκ των προτέρων εξέταση. Η Επιτροπή ελέγχει ώστε με τις εγκρίσεις που έχουν χορηγηθεί να κατοχυρώνεται το επίπεδο ασφαλείας που προσδιορίζει ο παρών κανονισμός, να μην παραχωρούνται αθέμιτα πλεονεκτήματα σε κάποια τρίτη χώρα και να μην αντιβαίνουν στην κοινοτική πολιτική που ακολουθείται έναντι αυτής της τρίτης χώρας.

2.4. Η Επιτροπή πρέπει κατά την εφαρμογή των μέτρων αυτών να συνεπικουρείται από μία επιτροπή που απαρτίζεται από τους εκπροσώπους των κρατών μελών. Για να συγκροτηθεί η εν λόγω συμβουλευτική επιτροπή αντί της επιτροπής που δρα στο πλαίσιο της ρυθμιστικής διαδικασίας, που προβλέπεται από τον κανονισμό (ΕΟΚ) αριθ. 3922/91, πρέπει να αναδιατυπωθούν τα άρθρα 9, 11 και 12.

3. Παρατηρήσεις

3.1. Επιβεβαιώνοντας προηγούμενες γνωμοδοτήσεις της, η ΟΚΕ συμφωνεί με τους προαναφερθέντες στόχους υψηλού επιπέδου ασφάλειας της πολιτικής αεροπορίας και της ελεύθερης κυκλοφορίας εμπορευμάτων και αεροπορικών υπηρεσιών. Η ΟΚΕ αν και θεωρεί ότι ο κανονισμός (ΕΟΚ) αριθ. 3922/91 συνέβαλε στην περαιτέρω πρόοδο αυτών των τομέων, εφιστά την προσοχή στις δυσκολίες, που προέκυψαν κατά την εφαρμογή του προηγούμενου κανονισμού, όσον αφορά κυρίως τη δημοσίευση και την ερμηνεία των κανόνων που περιέχει ή θα περιέχει ο κανονισμός.

3.2. Η ΟΚΕ αποδέχεται, με τις ακόλουθες επιφυλάξεις, την πρόταση κανονισμού του Συμβουλίου που, σε περίπτωση απουσίας διμερών συμφωνιών της Κοινότητας με τρίτες χώρες, αποδέχεται τις εγκρίσεις που έχουν χορηγηθεί βάσει διμερών συμφωνιών μεταξύ κρατών μελών και τρίτων χωρών με την υπαγωγή τους σε κοινοτικό έλεγχο. Τούτο θα συμβάλει στην ενσωμάτωση των τεχνικών προσαρμογών του JAR 145. Με τις τροποποιήσεις αυτές ο κανονισμός θα ανοίξει στη συνέχεια το δρόμο για την μεταφορά και άλλων JAR που ήδη βρίσκονται στο στάδιο της επεξεργασίας από τους εκπροσώπους των κρατών μελών στον JAΑ.

3.3. Η έγκριση ή η αποδοχή οργανισμού με βάση εγκρίσεις που έχουν χορηγηθεί από τις αρμόδιες αρχές κάποιας τρίτης χώρας, όπως προβλέπεται στο νέο άρθρο 7α, δεν πρέπει να δημιουργήσει νέες οικονομικές προϋποθέσεις ή αναστατώσεις στον κοινωνικό τομέα και να μην επηρεάσει αρνητικά την κατάσταση της απασχόλησης στην Κοινότητα. Κατά συνέπεια η ΟΚΕ προτείνει την πραγματοποίηση μελετών για την ανάλυση των ενδεχόμενων συνεπειών σε κοινωνικό επίπεδο.

3.4. Όσον αφορά το καθεστώς της επιτροπής πρέπει να υπενθυμιστεί ότι η ΟΚΕ σε προηγούμενη γνωμοδότησή της(5) Γνωμοδότηση της ΟΚΕ - EE C 159 της 17.6.1991.είχε προτείνει τη σύσταση επιτροπής "που διαθέτει ρυθμιστικές αρμοδιότητες" λόγω του ιδιαίτερα ειδικού και τεχνικού χαρακτήρα του κανονισμού (ΕΟΚ) αριθ. 3922/91. Η εισαγωγή του νέου άρθρου 7α συμβάλει στο να επιμένει περισσότερο η Επιτροπή στη σύσταση μιας συμβουλευτικής επιτροπής. Σύμφωνα με τη γνωμοδότηση της ΟΚΕ ο κανονισμός που υιοθετήθηκε στις 16 Δεκεμβρίου 1991 προβλέπει τη σύσταση επιτροπής που δρα στο πλαίσιο της ρυθμιστικής διαδικασίας. Η ΟΚΕ στο φως των νέων στοιχείων δεν βλέπει το λόγο υποβάθμισης της υφιστάμενης επιτροπής ρυθμιστικού χαρακτήρα σε συμβουλευτική επιτροπή.

Βρυξέλλες, 28 Απριλίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI

(1) EE C 44 της 18.2.1999, σ. 10.

(2) Κανονισμός (ΕΟΚ) αριθ. 3922/91 του Συμβουλίου της 16ης Δεκεμβρίου 1991 για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας - ΕΕ L 373 της 31.12.1991, σ. 4; Γνωμοδότηση της ΟΚΕ - EE C 159 της 17.6.1991.

(3) Πρόταση κανονισμού (ΕΚ) του Συμβουλίου που αφορά την τροποποίηση του κανονισμού (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας - COM(96) 186 τελικό - SYN96/0119; Γνωμοδότηση της ΟΚΕ - EE C 30 της 30.1.1997.

(4) Κανονισμός (ΕΟΚ) αριθ. 2176/96 της Επιτροπής της 13ης Νοεμβρίου 1996 για προσαρμογή του κανονισμού (ΕΟΚ) αριθ. 3922/91 του Συμβουλίου στην επιστημονική και τεχνική πρόοδο - EE L 291 της 14.11.1996, σ. 15.

(5) Κανονισμός (ΕΟΚ) αριθ. 3922/91 του Συμβουλίου της 16ης Δεκεμβρίου 1991 για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας - ΕΕ L 373 της 31.12.1991, σ. 4; Γνωμοδότηση της ΟΚΕ - EE C 159 της 17.6.1991.